Flere elever fra en privatskole fik for nylig nogle grimme udslæt og vabler på huden, efter de havde været i nærkontakt med en farlig plante i Høng Skov på Vestsjælland.

Planten bliver kaldt Vild Pastinak og ligner med sine grønne og gule farver en flot og harmløs blomst.

Men det er den bestemt ikke, og nu er den farlige plante, der indeholder en giftig saft også spottet ved det populære udflugtsmål Egå Engsø i det nordlige Aarhus.

På Facebook-profilen "Vild med Egå Engsø" advares der mod planten.

"Desværre er der en del af dem ved Engsøen, bl.a. lige ved siden af stien, så pas på at børnene ikke kommer for tæt på," advares der.

Ifølge Naturstyrelsen indeholder pastinakken en giftig saft, som man for alt i verden skal undgå hudkontakt med. Saften i sig selv er ikke farlig, men kombineres den med hud og sollys, kan den give huden voldsomme vabler og sår, som minder om brandsår. Ifølge Naturstyrelsen kan man også få pigmentelle misfarvninger i huden, der varer i månedsvis.

Giften findes i hele planten, både stængel, rødder og blomster.

Planten er også meget almindelig i grøftekanter. Foto: Miljøstyrelsen

Får man saften på sig, skal man vaske sig grundigt og dække området til, så det er skærmet mod solen i mindst 48 timer. Derudover bør man opsøge læge, lyder rådet.

Herunder kan du se nogle af de skader, eleverne i Høng Skov fik efter nærkontakt med Vild Pastinak:

Miljøstyrelsen oplyser, at Vild Pastinak er en invasiv art, der blomstrer mellem juni og august, og som især vinder frem på græsplæner i parker, på industrigrunde, på braklagte arealer og langs vandløb. Derudover har man oplevet en massiv opblomstring langs det danske vejnet.

Naturvejleder Stephan Springborg fortæller til tv2.dk, at kendskabet til planten ikke er stort i den danske befolkning.

"Giften i den giver en voldsom allergisk reaktion, der ligner en skoldning med kogende vand. Vi advarer mod den hvert år, fordi folk ikke kender den. På grund af giften burde det være en plante, man kender på lige fod med bjørneklo og brændenælder," siger han.